text: Forsvarsekspert: Lukningstruede kaserner er oplagte
  20 februar 2013 kl. 16.51
  Det giver økonomisk god mening for forsvaret at lukke de fem kaserner, der er blevet indstillet, siger ekspert.
  De fem kaserner, som forsvarschef Peter Bartram har indstillet til mulig lukning, er de mest oplagte at skære fra.
  Sådan lyder det fra Peter Viggo Jakobsen, lektor ved Forsvarsakademiet, der roser forsvarschefens forslag.
  - Det lyder som om, forsvarschefen er kommet med det optimale bud set med driftsøkonomiske briller. Det har længe været meget dyrt for forsvaret at have en kaserne, der ligger isoleret på Bornholm i forhold til resten af forsvaret, siger han.
  - Og det giver også mening at lukke ned på den østlige del i Sønderjylland. Det tyder på, at han har kigget på det her med driftsøkonomiske briller, fortsætter han.
  